RÅDETS AFGØRELSE
af 14. februar 2000
om nedsættelse af Den Politiske og Sikkerhedspolitiske Interimskomité
(2000/143/FUSP)
RÅDET FOR DEN EUROPÆISKE UNION HAR -
under henvisning til traktaten om Den Europæiske Union, særlig artikel 28, stk. 1,
under henvisning til traktaten om oprettelse af Det Europæiske Fællesskab, særlig artikel 207,
under henvisning til artikel 25 i traktaten om Den Europæiske Union, og
ud fra følgende betragtning:
Som led i styrkelsen af den fælles udenrigs- og sikkerhedspolitik (FUSP) og navnlig den fælles europæiske sikkerheds- og forsvarspolitik, jf. artikel 17 i traktaten om Den Europæiske Union, anmodede Det Europæiske Råd på mødet den 10.-11. december 1999 i Helsingfors Rådet om fra marts 2000 at oprette de midlertidige organer og ordninger, der er nødvendige for at gennemføre den fælles europæiske sikkerheds- og forsvarspolitik -
TRUFFET FØLGENDE AFGØRELSE:
Artikel 1
1. Den Politiske Komité, der er nedsat i medfør af artikel 25 i traktaten om Den Europæiske Union, mødes i Bruxelles i en særlig sammensætning benævnt "Den Politiske og Sikkerhedspolitiske Interimskomité", når Den Politiske Komité ikke holder møde. Denne sammensætning består af nationale repræsentanter på højt embedsmandsplan/ambassadørplan fra medlemsstaternes faste repræsentationer.
2. Den Politiske og Sikkerhedspolitiske Interimskomité skal i nær kontakt med generalsekretæren/den høje repræsentant
a) udarbejde anbefalinger til, hvordan den fælles europæiske sikkerheds- og forsvarspolitik skal fungere i fremtiden
b) behandle de løbende FUSP-sager.
Artikel 2
1. Denne afgørelse træder i kraft den 1. marts 2000.
2. Den anvendes, indtil stående organer for den fælles europæiske sikkerheds- og forsvarspolitik er oprettet.
Artikel 3
Denne afgørelse offentliggøres i Tidende.
Udfærdiget i Bruxelles, den 14. februar 2000.